*Журмын төсөл -МХБ*

**“МОНГОЛЫН ХӨРӨНГИЙН БИРЖ” ТӨХК-ИЙН**

**“ХӨРӨНГӨӨР БАТАЛГААЖСАН ҮНЭТ ЦААСНЫ БҮРТГЭЛИЙН ЖУРАМ”**

 **ГАРЧИГ**

НЭГДҮГЭЭР БҮЛЭГ. НИЙТЛЭГ ҮНДЭСЛЭЛ

1 дүгээр зүйл. Ерөнхий зүйл

ХОЁРДУГААР БҮЛЭГ. ХӨРӨНГӨӨР БАТАЛГААЖСАН ҮНЭТ ЦААСЫГ БИРЖИЙН БҮРТГЭЛД БҮРТГЭХ

2

дугаар зүйл.Бүртгүүлэх ажиллагааны бэлтгэл

3

1. дүгээр зүйл. Хөрөнгөөр баталгаажсан үнэт цаасыг бүртгүүлэх хүсэлт гаргах

4

1. дүгээр зүйл. Хөрөнгөөр баталгаажсан үнэт цаасны танилцуулгын агуулга, хэлбэр

5  дугаар зүйл. Хөрөнгөөр баталгаажсан үнэт цаасыг Биржид бүртгэх, бүртгэхээс татгалзах

ГУРАВДУГААР БҮЛЭГ. ХӨРӨНГӨӨР БАТАЛГААЖСАН ҮНЭТ ЦААСНЫ БҮРТГЭЛИЙН ШАЛГУУР, ШААРДЛАГА

6  дугаар зүйл. Ерөнхий шалгуур, шаардлага

7  дугаар зүйл. Баталгаат үнэт цаасанд тавигдах шалгуур, шаардлага

8     дугаар зүйл. Барьцаат үнэт цаасанд тавигдах шалгуур, шаардлага

9    дүгээр зүйл. Шалгуураас чөлөөлөх буюу хөнгөлөх

ДӨРӨВДҮГЭЭР БҮЛЭГ. БҮРТГЭЛТЭЙ БАЙХ ХУГАЦААНД БИЕЛҮҮЛЭХ ҮҮРЭГ

ТАВДУГААР БҮЛЭГ. БҮРТГЭЛЭЭС ХАСАХ

ЗУРГААДУГААР БҮЛЭГ. ҮЙЛЧИЛГЭЭНИЙ ХӨЛС

ДОЛООДУГААР БҮЛЭГ. ХАРИУЦЛАГА

НАЙМДУГААР БҮЛЭГ. БУСАД

**НЭГДҮГЭЭР БҮЛЭГ. НИЙТЛЭГ ҮНДЭСЛЭЛ**

**Нэг дүгээр зүйл. Ерөнхий зүйл**

* 1. Энэхүү журмын зорилго нь хөрөнгөөр баталгаажсан үнэт цаас (цаашид “ХБҮЦ” гэх)-ыг Монголын хөрөнгийн бирж (цаашид “Бирж” гэх)-ийн бүртгэлд бүртгэх, бүртгэлийн шалгуурыг тогтоох, ХБҮЦ-ыг нийтэд танилцуулах, бүртгэлтэй байх хугацаанд ХБҮЦ гаргагчийн хүлээх үүрэг, түүнд хяналт тавих, бүртгэлээс хасахтай холбогдсон харилцааг зохицуулахад оршино.
	2. Энэхүү журмыг Биржийн бүртгэлд бүртгэгдсэн, бүртгүүлэхээр хүсэлт гаргасан ХБҮЦ гаргагч, түүний үүсгэн байгуулагч буюу нөлөө бүхий хувьцаа эзэмшигч, Төлөөлөн Удирдах Зөвлөл /цаашид “ТУЗ” гэх/-ийн гишүүн, анхны үүрэг гүйцэтгүүлэгч, худалдагч, үйлчилгээ үзүүлэгч, хөрөнгө итгэмжлэн удирдагч, аудитор, хөрөнгийн багцын бүртгэлийн хянагч, болон хууль, Санхүүгийн Зохицуулах Хороо /цаашид “Хороо” гэх/-ны журмын хүрээнд тодорхойлсон ХБҮЦ гаргах ажиллагаанд оролцогч бусад этгээд дагаж мөрдөнө.
	3. “ХБҮЦ-ны харилцаанд оролцогч мэргэжлийн этгээд” гэдэгт Монгол Улсын “Хөрөнгөөр баталгаажсан үнэт цаасны тухай хууль”-ийн 17 ба 36 дугаар зүйлд заасан анхны үүрэг гүйцэтгүүлэгч, үүсгэн байгуулагч, үйлчилгээ үзүүлэгч, тусгай зориулалтын компани, хөрөнгө итгэмжлэн удирдагч, хөрөнгийн багцын бүртгэлийг хянагч, болон холбогдох бусад этгээдийг ойлгоно.
	4. Журамд хоёрдмол утга гарсан тохиолдолд, Бирж нь журмыг тайлбарлах эрхтэй байна.

**ХОЁРДУГААР БҮЛЭГ. ХӨРӨНГӨӨР БАТАЛГААЖСАН ҮНЭТ ЦААСЫГ БИРЖИЙН БҮРТГЭЛД БҮРТГЭХ**

**2     дугаар зүйл. Бүртгүүлэх ажиллагааны бэлтгэл**

* 1. Хөрөнгөөр баталгаажсан үнэт цаас нь баталгаат үнэт цаас, барьцаат үнэт цаас гэсэн төрөлтэй байх бөгөөд уг үнэт цаасыг Монгол улсын “Хөрөнгөөр баталгаажсан үнэт цаасны тухай хууль” болон Хорооны 2011 оны 9 дүгээр сарын 14-ний өдөр батлагдсан “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох журам” /Цаашид “Хорооны журам” гэх/-ын дагуу Хорооны бүртгэлд бүртгүүлсэн байна.
	2. Баталгаат үнэт цаас гаргагч нь Хөрөнгөөр баталгаажсан үнэт цаасны тухай хууль болон холбогдох журамд заасны дагуу Хорооноос хөрөнгөөр баталгаажсан үнэт цаас гаргах үйл ажиллагааны тусгай зөвшөөрөл авсан тусгай зориулалтын компани /цаашид “ТЗК” гэх/ байна.
	3. Барьцаат үнэт цаас гаргагч нь Хорооноос зөвшөөрөгдсөн, Хөрөнгөөр баталгаажсан үнэт цаасны тухай хуулийн 26.1-д заасан банк, орон сууцны санхүүжилтийн компани тус тус байна.
	4. Баталгаат үнэт цаас гаргагчийн хувьд бүртгүүлэх ажиллагааны бэлтгэл шатанд дараах нөхцөл, шаардлагыг хангасан байна. Үүнд:

* + 1. Үүсгэн байгуулагч нь “Хөрөнгөөр баталгаажсан үнэт цаасны тухай хууль”-ийн 12 дугаар зүйлийн 12.4-т заасан шаардлагыг хангасан этгээд байх;
		2. ТЗК нь анхны үүрэг гүйцэтгүүлэгч, худалдагчтай хөрөнгө шилжүүлэх гэрээ байгуулж, баталгаат үнэт цаас гаргах үед хөрөнгийн багцыг өөрийн хөрөнгөнд бүртгэсэн байх;
		3. Нээлттэй хүрээнд нийтэд санал болгон баталгаат үнэт цаас гаргах тохиолдолд Хорооны тусгай зөвшөөрөлтэй, андеррайтерийн үйл ажиллагаа эрхлэгч этгээд /цаашид “андеррайтер” гэх/-тэй гэрээ байгуулан, түүгээр зуучлуулсан байх бие даасан;
		4. “Хөрөнгөөр баталгаажсан үнэт цаасны тухай хууль”-ийн 19 дүгээр зүйлд заасан, Хорооны журмын нөхцөл шаардлагыг хангасан үйлчилгээ үзүүлэгч этгээдтэй “Үйлчилгээ үзүүлэх гэрээ”-г байгуулсан байх;
		5. Хорооны нөхцөл, шаардлагыг хангасан, тусгай зөвшөөрөл бүхий хөрөнгө итгэмжлэн удирдах этгээдтэй “Хөрөнгө итгэмжлэн удирдах гэрээ” байгуулсан байх ба уг этгээд нь бие даасан, ХБҮЦ эзэмшигчдийн эрх ашгийг төлөөлөх болон багцын хөрөнгөтэй холбоотой мэдээлэл авах эрхээр хангагдсан байх;
		6. Хорооноос эрх авсан аудитын үйл ажиллагаа эрхлэх эрхтэй этгээдтэй гэрээ байгуулан Хорооны журамд заасан болон дараах агуулга бүхий дүгнэлт гаргуулсан байх. Үүнд:
			1. Танилцуулга бэлдэх үеийн ТЗК-ийн эхлэлтийн баланс, барьцаа хөрөнгийг шилжүүлсний дараах байдлаар үнэт цаас гаргагчийн санхүүгийн тайланд аудит хийж, дүгнэлт гаргах;
			2. Үнэт цаасны танилцуулгад тусгагдсан санхүүгийн тайлан, хөрөнгийн мэдээлэл нь үнэн зөв, хүчин төгөлдөр эсэх;
			3. Компанийн нягтлан бодох бүртгэлийн бодлого, санхүүгийн тайлан нь Санхүүгийн тайлагналын олон улсын стандарт /Цаашид “СТОУС” гэх/-д нийцэж байгаа эсэх.
		7. Баталгаат үнэт цаас гаргагч нь Хороонд бүртгэлтэй хууль зүйн зөвлөгөө өгөх үйл ажиллагаа эрхлэх эрхтэй этгээдтэй гэрээ байгуулан энэхүү журамд заасан дараах дүгнэлтийг гаргуулсан байх. Үүнд:
			1. ТЗК-ийг үүсгэн байгуулах ажиллагаа болон түүнийг хуулийн этгээдийн бүртгэлд бүртгүүлсэн байдал нь хууль тогтоомжийн хүрээнд хийгдсэн, холбогдох шийдвэр, гэрчилгээ, дүрэм зэрэг нь хүчин төгөлдөр эсэх;
			2. ТЗК-ийн улсын бүртгэл, татвар төлөгчийн болон нийгмийн даатгалын шимтгэл төлөгчийн бүртгэлтэй холбоотой зөрчил байгаа эсэх;
			3. Үнэт цаас гаргагч, түүний ТУЗ-ийн гишүүд нь НӨАТ-аас бусад татварын болон хугацаа хэтэрсэн их хэмжээний зээлийн өртэй эсэх;
			4. ТЗК-ийн дүрэм, үндсэн үйл ажиллагаанд ашиглагдах журам, зааврууд нь хууль тогтоомжид  нийцсэн эсэх;
			5. Баталгаат үнэт цаас гаргах ажиллагаанд оролцогч этгээдтэй буюу энэхүү журмын 2.4-т заасан холбогдох этгээдүүдтэй байгуулсан гэрээ болон бусад чухал ач холбогдолтой гэрээ хэлцэл нь хууль тогтоомжид нийцэж байгаа эсэх, үнэт цаас гаргах болон төлбөр төлөх компанийн үйл ажиллагаанд сөргөөр нөлөөлөх үр дагавар байгаа эсэх;
			6. ТЗК нь үүсгэн байгуулагдсанаас хойш их хэмжээний болон сонирхлын зөрчилтэй хэлцлийг хуульд заасан журмын дагуу байгуулсан эсэх;
			7. ТЗК-ийн болон энэхүү журмын 2.4-т заасан тусгай зөвшөөрөл шаардагдах этгээдүүдийн үйл ажиллагааны тусгай зөвшөөрөл нь хүчин төгөлдөр эсэх, тэдгээрийн хугацаа дуусах, цуцлагдах, аливаа үүргийн гүйцэтгэлийг хангах үүрэг хүлээсэн зэргээр үйл ажиллагаанд нь сөргөөр нөлөөлж болох нөхцөл байгаа эсэх;
			8. Хөрөнгийн багц нь хууль ёсны дагуу шилжсэн, аливаа эрхийн зөрчилгүй эсэх;
			9. Багцын хөрөнгөтэй холбоотой барьцааны эрх нь хууль тогтоомжтой зөрчилдөөгүй эсэх;
			10. Үйлчилгээ үзүүлэгч, анхны үүрэг гүйцэтгүүлэгч, үүсгэн байгуулагч нь хугацаа хэтэрсэн болон чанаргүй зээлийн үлдэгдэлтэй эсэх;
			11. ТЗК, түүний үүсгэн байгуулагч, ТУЗ нь ХБҮЦ гаргах ажиллагаанд оролцогчид буюу үйлчилгээ үзүүлэгч, хөрөнгө итгэмжлэн удирдагч, аудитор, андеррайтер, хууль зүйн үйлчилгээ үзүүлэгч зэрэг этгээдүүдтэй ашиг сонирхлын зөрчилтэй эсэх;
			12. Энэхүү журмын 2.4.3-2.4.7 дугаар заалтуудад дурьдагдсан этгээдүүд нь  хууль тогтоомж, Хорооны журамд тусгасан нөхцөл, шаардлагыг хангасан, хараат бус үйл ажиллагаа эрхлэгч этгээд эсэх;
			13. ТЗК-ийн хувьд Хорооны журмын 3.4-3.7 дугаар заалтуудад тусгагдсан нөхцөл бүрдсэн эсэх, зохих шаардлагыг хангаж байгаа эсэх;
			14. ТЗК-ийн хувь нийлүүлсэн хөрөнгийн гарал үүсэл нь хууль бус хөрөнгө болох эсэх;
			15. Үнэт цаасны танилцуулга, түүнд тусгагдсан мэдээлэл нь Үнэт цаасны зах зээлийн тухай хууль, Хөрөнгөөр баталгаажсан үнэт цаасны тухай хууль, бусад холбогдох хууль журамд нийцэж буй эсэх.

2.5    Барьцаат үнэт цаас гаргагчдын хувьд бүртгүүлэх ажиллагааны бэлтгэл шатанд дараах нөхцөл, шаардлагыг хангасан байна. Үүнд:

* + 1. Нээлттэй хүрээнд нийтэд санал болгон барьцаат үнэт цаас гаргах тохиолдолд Хорооны тусгай зөвшөөрөлтэй, андеррайтерийн үйл ажиллагаа эрхлэгч этгээдтэй гэрээ байгуулан, түүгээр зуучлуулсан байх;
		2. Хаалттай хүрээнд барьцаат үнэт цаас гаргах тохиолдолд энэхүү журмын 2.5.1 дэх заалт хамаарахгүй байж болно;
		3. “Хөрөнгөөр баталгаажсан үнэт цаасны тухай хууль”-д заасан, Хорооноос зөвшөөрөл авсан хөрөнгийн багцын бүртгэлийн хянагчтай гэрээ байгуулж, томилсон байх;
		4. Хорооноос эрх авсан хөндлөнгийн аудитын үйл ажиллагаа эрхлэх эрхтэй этгээдтэй гэрээ байгуулан Хорооны журамд заасан болон дараах агуулга бүхий дүгнэлт гаргуулсан байх. Үүнд:
			1. Үнэт цаас гаргагчийн сүүлийн 3 жилийн санхүүгийн тайланд аудит хийж, дүгнэлт гаргах;
			2. Үнэт цаас гаргагчийн нягтлан бодох бүртгэлийн бодлого, санхүүгийн тайлан нь Санхүүгийн тайлагналын олон улсын стандарт /цаашид “СТОУС” гэх/-д нийцэж байгаа эсэх;
			3. Үнэт цаасны танилцуулгад тусгагдсан санхүүгийн тайлангийн мэдээлэл нь үнэн зөв, хүчин төгөлдөр эсэх;
		5. Барьцаат үнэт цаас гаргагч нь Хороонд бүртгэлтэй хууль зүйн зөвлөгөө өгөх үйл ажиллагаа эрхлэх эрхтэй этгээдтэй гэрээ байгуулан энэхүү журамд заасан дараах дүгнэлтийг гаргуулсан байх. Үүнд:
			1. Үнэт цаас гаргагчийн нягтлан бодох бүртгэлийн бодлого, санхүүгийн тайлан нь Санхүүгийн улсын бүртгэл, татвар төлөгчийн болон нийгмийн даатгалын шимтгэл төлөгчийн бүртгэлтэй холбоотой зөрчил байгаа эсэх;
			2. Үнэт цаас гаргагчийн дүрэм, үндсэн үйл ажиллагаанд ашиглагдах журам, зааврууд нь хууль тогтоомжид  нийцсэн эсэх;
			3. Үнэт цаас гаргах ажиллагаанд оролцогч этгээдтэй буюу энэхүү журмын 2.5.1; 2.5.3-2.5.5-д заасан этгээдтэй байгуулсан гэрээ болон үнэт цаас гаргагчийн үндсэн үйл ажиллагаатай холбогдох бусадтай байгуулсан чухал ач холбогдолтой, эсхүл их хэмжээний үнийн дүн бүхий гэрээ хэлцэл нь хууль тогтоомжид нийцэж байгаа эсэх, үйл ажиллагаанд сөргөөр нөлөөлөх үр дагавар байгаа эсэх;
			4. Үнэт цаас гаргагч нь үүсгэн байгуулагдсанаас хойш их хэмжээний болон сонирхлын зөрчилтэй хэлцлийг хуульд заасан журмын дагуу байгуулсан эсэх;
			5. Үнэт цаас гаргагчийн үйл ажиллагааны тусгай зөвшөөрөл нь хүчин төгөлдөр эсэх, тэдгээрийн хугацаа дуусах, цуцлагдах, аливаа үүргийн гүйцэтгэлийг хангах үүрэг хүлээсэн зэргээр үйл ажиллагаанд нь сөргөөр нөлөөлж болох нөхцөл байгаа эсэх;
			6. Үнэт цаасны танилцуулга нь Үнэт цаасны зах зээлийн тухай хууль, Хөрөнгөөр баталгаажсан үнэт цаасны тухай хууль, бусад холбогдох хууль журамд нийцэж буй эсэх;
			7. Үнэт цаас гаргагч нь банк бол Монголбанкнаас, банк бус санхүүгийн байгууллага бол Санхүүгийн зохицуулах хорооноос, орон сууцны санхүүжилтийн компани болон бусад этгээд бол холбогдох этгээдээс тус тус тогтоосон тэдгээрийн зохистой харьцааны шалгуур үзүүлэлтүүд болон бусад хууль тогтоомжоор хүлээлгэсэн үүргийг хангаж ажиллаж байгаа эсэх;
			8. Үнэт цаас гаргагч, түүний үүсгэн байгуулагч, ТУЗ, тэдгээртэй нэгдмэл сонирхолтой этгээд нь ХБҮЦ гаргах ажиллагаанд оролцогчид буюу анхны үүрэг гүйцэтгүүлэгч, худалдагч, хөрөнгийн багцын бүртгэлийн хянагч, аудитор, андеррайтер, хууль зүйн үйлчилгээ үзүүлэгч зэрэг этгээдүүдтэй ашиг сонирхлын зөрчилтэй эсэх;
			9. Үнэт цаас, хөдлөх болон үл хөдлөх эд хөрөнгө өмчлөх эрх нь хүчин төгөлдөр эсэх, аливаа үүргийн гүйцэтгэлийг хангах үүрэг хүлээсэн эсэх;
			10. Гуравдагч этгээдээс баталгаа, батлан даалт гаргах тохиолдолд уг этгээд нь санхүүгийн болон үйл ажиллагааны хувьд хэвийн эсэх, тийнхүү баталгаа гаргахыг хориглосон хууль эрх зүйн хязгаарлалт байгаа эсэх,
			11. Орон сууцны зээл, үл хөдлөх хөрөнгийн барьцаа нь  хууль ёсны дагуу бүртгэгдсэн, аливаа эрхийн зөрчилгүй эсэх;
			12. Багцын бүртгэлийг хянагч, үнэт цаас гаргагчийн үүсгэн байгуулагч, түүний хувьцааны 10-аас дээш хувийг дангаар болон нэгдмэл сонирхолтой этгээдийн хамт эзэмшигч, ТУЗ-ийн гишүүд, баталгаа гаргагч нь хугацаа хэтэрсэн болон чанаргүй зээлийн үлдэгдэлтэй эсэх;

* 1. Энэхүү журмын 2.4.3-2.4.7; 2.5.1; 2.5.3-2.5.5-д заасан этгээдтэй байгуулсан гэрээнд талуудын хүлээх хариуцлагыг тодорхой заасан байх бөгөөд үнэт цаас гаргагч нь дүгнэлт гаргахад шаардагдах мэдээлэл, бичиг баримтыг бүрэн ирүүлэх үүрэгтэй болохыг, үйлчилгээ үзүүлж буй этгээд нь дүгнэлт гаргахын тулд холбогдох бичиг баримтыг бүрэн судалж, зохих стандартын дагуу үйл ажиллагаа явуулах, гаргасан дүгнэлтийнхээ хариуцлагыг бүрэн хүлээх тухайгаа тусгасан байна.
	2. Бирж нь ХБҮЦ гаргагчийн гаргаж буй үнэт цаасны төрөл, нөхцөл, санал болгож буй цар хүрээ зэргээс хамааран хүсэлт гаргагчийн болон 3-дагч талын буюу баталгаа, батлан даалт гаргагч этгээдийн хөрөнгө болон бизнест Хорооны зөвшөөрсөн этгээдээр үнэлгээ хийлгэхийг шаардаж болно.
	3. Шаардлагатай гэж үзвэл барьцаат ба баталгаат үнэт цаасанд  зээлийн зэрэглэл тогтоолгож болох ба тухайн тохиолдолд Хорооны журмын 2.6 дахь болон бусад нөхцөл шаардлагыг хангасан байна.
1. **дугаар зүйл. Хөрөнгөөр баталгаажсан үнэт цаасыг бүртгүүлэх хүсэлт гаргах**

3.1 Хорооноос ХБҮЦ-ыг бүртгэх тухай шийдвэр гарснаас хойш үнэт цаас гаргагч нь уг ХБҮЦ-ыг Биржид бүртгүүлэх тухай хүсэлтийг гаргана.

* 1. ХБҮЦ гаргагч нь Хороо болон Биржид нэгэн зэрэг үнэт цаас бүртгүүлэх хүсэлт гаргаж болох бөгөөд энэ тохиолдолд Бирж нь Хорооны шийдвэр гарсны дараа, түүнийг үндэслэн ХБҮЦ бүртгэх эсэх тухай шийдвэр гаргана.
	2. ХБҮЦ бүртгүүлэх тухай хүсэлт буюу өргөдөл, үнэт цаасны танилцуулга зэрэгт үнэт цаас гаргагчийн ТУЗ-ийн дарга, Гүйцэтгэх захирал болон андеррайтер оролцсон тохиолдолд түүний гүйцэтгэх захирал нар гарын үсэг зурж, тэмдэг дарж баталгаажуулсан байна.
	3. Баталгаат үнэт цаас бүртгүүлэхдээ Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох журам”-ын 2.8-д заасан баримт, материалуудаас гадна дараах бичиг баримтыг Биржид хэвлэмэл болон цахим хэлбэрээр ирүүлнэ. Үүнд:
		1. ХБҮЦ бүртгүүлэх өргөдөл /Хавсралт ...-д заасан маягтын дагуу/;
		2. ХБҮЦ гаргагч ТЗК-ийн мэдэгдэл /Хавсралт ...-д заасан маягтын дагуу/;
		3. ХБҮЦ олон нийтэд санал болгон худалдах үйл ажиллагаанд андеррайтер оролцох тохиолдолд андеррайтерийн мэдэгдэл /Маягт 3/;
		4. ХБҮЦ гаргах тухай эрх бүхий этгээдийн шийдвэр;
		5. Хороонд бүртгүүлж, баталгаажуулсан ХБҮЦ-ны танилцуулга;
		6. ТЗК-ийн улсын бүртгэлийн гэрчилгээ, дүрмийн нотариатаар гэрчлүүлсэн хуулбар;
		7. Энэхүү журмын гуравдугаар бүлэгт заасан шалгуур, шаардлагыг хангаж байгаа болохыг нотлох баримт, материал;
		8. Баталгаат үнэт цаас гаргагчийн хувьд энэхүү журмын 2.4.3-2.4.7-д, харин барьцаат үнэт цаас гаргагчийн хувьд  энэхүү журмын 2.5.1; 2.5.3-2.5.5–д заасан этгээдтэй байгуулсан гэрээний хуулбар;
		9. Баталгаат үнэт цаас гаргагчийн хувьд энэхүү журмын 2.4.6, 2.4.7-д заасан, харин барьцаат үнэт цаасны хувьд 2.5.1, 2.5.3-2.5.5–д заасан аудит ба хууль зүйн дүгнэлт;
		10. Шаардлагатай тохиолдолд энэхүү журмын 2.7; 2.8-д заасан мэргэжлийн этгээдийн үнэлгээ болон зэрэглэл тогтоосон тайлан, дүгнэлт;
		11. ХБҮЦ гаргагчийн багц дүрэм, журмууд (ТУЗ-ийн үйл ажиллагааны журам; Хөндлөнгийн аудитор, үйлчилгээ үзүүлэгч, хөрөнгө итгэмжлэн удирдагч, багцын бүртгэлийн хянагч зэргийг сонгох, солих тухай асуудлыг зохицуулсан эрх зүйн баримт бичиг; Үнэт цаас эзэмшигчдэд мэдээлэл хүргэх журам; Эрсдэлийн удирдлага, дотоод хяналтын үйл ажиллагааг зохицуулсан эрх зүйн баримт бичиг; Хөрөнгө оруулагчдад үнэт цаасны төлбөрийг төлсний дараах үлдэгдлийн мэдээлэл, түүнийг хэрхэн ашиглах, ХБҮЦ эзэмшигчийн эрх, тэдгээрийн бүртгэл, захиалга авах, худалдах ажиллагаа, төлбөр төлөх журам; Багцын хөрөнгөд өөрчлөлт оруулах, хөрөнгийг багцаас хасах журам гэх мэт)
		12. Үнэт цаас, түүний эргэн төлөлтөнд хөндлөнгийн этгээдийн баталгаа гаргаж байгаа тохиолдолд тус этгээдийн үйл ажиллагаа ба санхүүгийн мэдээлэл, үнэт цаас гаргагч ба баталгаа гаргагчийн хооронд харилцан ойлголцсон талаарх баримт бичиг, баталгааны талаарх дэлгэрэнгүй мэдээлэл, холбогдох бусад материал;
		13. ХБҮЦ-ны багцын хөрөнгийг 10-аас доош тооны зээлдэгч бүрдүүлж байгаа, эсхүл тэдгээрийн зээлийн үнийн дүн нь нийт багцын хөрөнгийн үнийн дүнгийн 10 ба түүнээс дээш хувийг бүрдүүлж байгаа тохиолдолд уг зээлдэгчдийн талаар дэлгэрэнгүй мэдээлэл;
		14. Энэ журмын 11.2.1 -д заасан өргөдөл хүлээн авах, хянах үйлчилгээний хөлс төлсөн баримт;
		15. Биржээс шаардлагатай гэж үзсэн бусад бичиг баримт.

* 1. ХБҮЦ-ыг бүртгэх эсэх тухай Биржийн шийдвэр гарахаас өмнө Хороонд хүргүүлсэн болон энэхүү журмын хүрээнд Биржид ирүүлсэн материалд өөрчлөлт орсон, материал ирүүлснээс хойш үнэт цаас гаргагчийн үйл ажиллагаа болон түүний үйл ажиллагаа явуулж байгаа зах зээлд хөрөнгө оруулагчийн шийдвэрт нөлөө үзүүлэхүйц үйл явдал болсон бол шинэчилсэн тухай бүр уг мэдээлэл, баримт бичгийг Биржид ирүүлнэ.
	2. ХБҮЦ бүртгүүлэхээр болон бүртгүүлснээс хойш ирүүлэх баримт, бичиг нь Монгол хэл дээр үйлдэгдсэн байх бөгөөд шаардлагатай гэж үзвэл Англи хэл дээр ирүүлж болно.
1. **дүгээр зүйл. Хөрөнгөөр баталгаажсан үнэт цаасны танилцуулгын агуулга, хэлбэр**

4.1 “Хөрөнгөөр баталгаажсан үнэт цаасны тухай хууль”-д заасан болон Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох журам”-ын 2.9-д заасан мэдээллийг баталгаат үнэт цаас гаргагч, мөн журмын   5.13-т заасан мэдээллийг барьцаат үнэт цаас  гаргагч нь тус тусын үнэт цаасны танилцуулгад тусгах ба Биржийн журмын хүрээнд дараах мэдээллийг нэмэлтээр үнэт цаасны танилцуулгад тусгасан байна. Үүнд:

* + 1. ХБҮЦ-ыг олон нийтэд санал болгон худалдах ба хуваарилах нөхцөл, санал болгох үе шатууд;
		2. Үнэт цаасыг хэд хэдэн ангиллаар буюу хэсэгчлэн худалдах тохиолдолд ангилал тус бүрийн эрсдэл, өгөөж, багцыг бүрдүүлж буй хөрөнгө, нэг ангилал буюу нэг хэсэг болгон гаргах үнэт цаасны арилжигдах үнийн дүнгийн эсхүл нэрлэсэн үнийн дүнгийн дээд хэмжээ, тоо ширхэгийн талаар дэлгэрэнгүй мэдээлэл;
		3. Танилцуулгын эхний хуудсанд дараах анхааруулгыг тодоор бичсэн байна. Үүнд:

“ХБҮЦ-ыг Монголын Хөрөнгийн Бирж бүртгэсэн нь уг үнэт цаасны эрсдэлийн талаар аливаа баталгаа гаргаагүй болохыг анхаарах нь зүйтэй. Энэхүү үнэт цаасыг худалдан авах замаар хөрөнгө оруулалт хийх нь хөрөнгө оруулагч Таны хувьд ЯМАГТ ЭРСДЭЛТЭЙ үйлдэл байдгийг онцгойлон анхаарч, үнэт цаасны танилцуулга, үнэ цаас гаргах ажиллагааг сайтар анхааран судалсны үндсэн дээр хөрөнгө оруулалтын шийдвэрээ гаргахыг зөвлөж байна.”

 **5     дугаар зүйл. Хөрөнгөөр баталгаажсан үнэт цаасыг Биржид бүртгэх, бүртгэхээс татгалзах**

* 1. Үнэт цаас гаргагч нь энэ журамд заасны дагуу өргөдөл болон хавсаргах бичиг баримтыг зохих шаардлагын дагуу бүрдүүлсэн эсэх, журмаар тогтоосон шалгуур, шаардлагыг хангаж буй эсэх талаар Биржийн үнэт цаасны бүртгэл хариуцсан алба, нэгж нь хяналт шалгалт хийх бөгөөд уг шалгалтын тайлан, дүгнэлтийг үндэслэн Биржийн Гүйцэтгэх захирал ХБҮЦ-ийг бүртгэх эсэх, бүртгэлд өөрчлөлт оруулах, бүртгэлээс хасах тухай шийдвэрийг гаргана.
	2. Бирж ХБҮЦ бүртгүүлэх өргөдлийг хянан шалгах ажиллагааг зохион байгуулах болон бүртгэх, бүртгэхээс татгалзах тухай шийдвэр гаргахдаа Биржийн “Үнэт цаасны бүртгэлийн журам”-ын 8 дугаар зүйлийг баримтална.
	3. Биржийн “Үнэт цаасны бүртгэлийн журам”-д зааснаас гадна дараах тохиолдлуудад ХБҮЦ-ыг бүртгэхээс татгалзана. Үүнд:
		1. “Хөрөнгөөр баталгаажсан үнэт цаасны тухай хууль”-ийн 9.3-т заасан үндэслэл тогтоогдсон;
		2. ХБҮЦ гаргагч нь энэхүү журмаар тогтоосон шалгуур, шаардлагыг хангаагүй,
		3. Үнэт цаас бүртгүүлэх тухай өргөдөл, түүнд хавсаргасан баримт бичиг хуурамч мэдээлэл агуулсан нь тогтоогдсон.
	4. Үнэт цаасыг бүртгэхээс татгалзсан тохиолдолд энэ талаар үндэслэл бүхий тайлбар, мэдэгдлийг Биржээс хүсэлт гаргагчид хүргүүлнэ.
	5. Бирж нь ХБҮЦ бүртгүүлэх хүсэлт гаргагчтай гэрээ байгуулж үнэт цаасыг бүртгэх бөгөөд бүртгэсэн тухай Гүйцэтгэх захирлын тушаалын хуулбар, холбогдох мэдэгдлийг Үнэт цаасны төвлөрсөн хадгаламжийн байгууллагад хүргүүлнэ.
	6. Үнэт цаас гаргагч нь Биржид ирүүлсэн танилцуулга, түүнд хавсаргасан бичиг баримт, хөндлөнгийн шинжээчдийн дүгнэлт зэрэг бүртгүүлэхтэй холбоотой бүхий л бичиг баримтыг Биржийн бүртгэлд бүртгэх тухай шийдвэр гарснаас хойш арван жилийн хугацаанд өөр дээрээ хадгална.
	7. Үнэт цаас гаргагч нь үнэт цаасыг бүртгэхээс татгалзсан тухай Биржийн шийдвэрийг эс зөвшөөрвөл Хороонд холбогдох журмын дагуу гомдол гаргах эрхтэй.

**ГУРАВДУГААР БҮЛЭГ. ХӨРӨНГӨӨР БАТАЛГААЖСАН ҮНЭТ ЦААСНЫ БҮРТГЭЛИЙН ШАЛГУУР, ШААРДЛАГА**

**6     дугаар зүйл. Ерөнхий шалгуур, шаардлага**

* 1. ХБҮЦ гаргагч, түүний үнэт цаас болон ХБҮЦ-ны харилцаанд оролцогч мэргэжлийн этгээд нь Биржид бүртгүүлэхэд болон бүртгэлтэй байх хугацаанд холбогдох хууль, Хорооны журам ба энэ журамд заасан шалгуур, шаардлагыг тогтмол хангаж ажиллана.
	2. Үнэт цаас гаргагч нь холбогдох хууль тогтоомж, дүрэм журам болон өөрийн эрх зүйн баримт бичгийг бүрэн дагаж мөрдөнө.
	3. Үүсгэн байгуулагч, ТУЗ, гүйцэтгэх удирдлага, нөлөө бүхий хувьцаа эзэмшигчид болон бусад оролцогч этгээд нь үнэнч шударга, мэргэжлийн ёс зүйтэй байна.
	4. Үнэт цаас гаргагчийн, баталгаат ба барьцаат үнэт цаасны харилцаанд оролцогч мэргэжлийн этгээдийн эрх бүхий албан тушаалтнууд нь тухайн үйл ажиллагааг явуулахад шаардлагатай мэдлэг, туршлагатай байна.
	5. ХБҮЦ худалдан авагчдын эрх ашигт сөргөөр нөлөөлөх, тэдэнд эрсдэл учрах магадлалтай гэж үзвэл хөдлөх эд хөрөнгө ба эдийн бус хөрөнгө болон тэдгээрийн эрхийг барьцаагаар баталгаажуулахыг, даатгалд зохих эд хөрөнгө ба этгээдийн үйл ажиллагааг хамруулахыг, эсхүл гуравдагч хөндлөнгийн этгээдээр баталгаа, батлан даалт гаргуулахыг тус тус шаардаж болно.
	6. ХБҮЦ-нд зээлийн зэрэглэл тогтоолгосон тохиолдолд Хорооны журмын 2.6 дахь нөхцөл шаардлагыг хангаж ажиллана.

**7    дугаар зүйл. Баталгаат үнэт цаасанд тавигдах шалгуур, шаардлага**

7.1 Биржийн бүртгэлд баталгаат үнэт цаас бүртгүүлэх хүсэлт гаргагч ТЗК нь дараах шалгуурыг хангасан байна.Үүнд:

7.1.1 ХБҮЦ бүртгүүлэх хүсэлт гаргахдаа ТЗК нь “Хөрөнгөөр баталгаажсан үнэт цаасны тухай хууль”-ийн зохих шаардлага болон Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох тухай журам”-ын хоёр, гуравт заасан, харин үйлчилгээ үзүүлэгч нь уг журмын дөрөвт заасан тус тус шаардлага, нөхцлийг хангасан байх;

* + 1. Энэхүү журмын 2.4-т заасан бэлтгэл ажиллагааны нөхцөл, шаардлагыг бүрэн хангасан байх;

7.1.3 ХБҮЦ-ны танилцуулгыг боловсруулж, Хороонд бүртгүүлэн, баталгаажуулсан байх;

* + 1. Баталгаат үнэт цаас, хөрөнгийг удирдахад шаардлагатай байгууллага, техникийн арга хэрэгслээр хангагдсан байх;
		2. Үнэт цаас гаргагч, үүсгэн байгуулагч, тэдгээрийн гүйцэтгэх удирдлага, ТУЗ-ийн гишүүд нь Монгол улсад НӨАТ-аас бусад татварын болон хугацаа хэтэрсэн их хэмжээний зээлийн өргүй байх;
		3. Нягтлан бодох бүртгэлийн систем, бүртгэл, бичиг баримтын хадгалалт, хамгаалалтыг хангасан байх;
		4. ТЗК нь өөрөө, эсхүл бусдаар гэрээний үндсэн дээр гүйцэтгүүлэх замаар ХБҮЦ-тай холбогдсон харилцаанд ашиглагдах үндсэн үйл ажиллагааны дүрэм, журмуудыг  батлан, дагаж мөрддөг байх.

* 1. Баталгаат үнэт цаас нь дараах шалгуур, үзүүлэлтийг хангасан байна. Үүнд:
		1. Баталгаат үнэт цаас нь энэхүү журмын 7.1.1-д заасан холбогдох шаардлага, нөхцлийг хангасан байх;

7.2.2 Баталгаат үнэт цаасыг бүрдүүлж буй хөрөнгөийн багц нь зээл, түүнтэй адилтгах хэрэгсэл байгаа тохиолдолд нэг үе буюу нэг ангилал болгон /транч/ гаргах багцынхөрөнгө нь ижил нөхцөл, хугацаа, хүү, зээлжих зэрэглэл, чанартай байх;

* + 1. Энэхүү журмын 6.5 дахь нөхцөл шаардлага үүссэн тохиолдолд үүсгэн байгуулагч эсхүл анхны үүрэг гүйцэтгүүлэгч нь гаргах үнэт цаасны ангилал тус бүрийн 5-аас доошгүй хувийг худалдан авах үүргийг хүлээх ба бүртгэлтэй байх хугацаанд энэхүү шаардлагыг хангаж ажилдлана.\_

**8     дугаар зүйл. Барьцаат үнэт цаасанд тавигдах шалгуур, шаардлага**

8.1 Биржийн бүртгэлд барьцаат үнэт цаас бүртгүүлэх хүсэлт гаргагч нь дараах шалгуурыг хангасан байна.Үүнд:

* + 1. Үнэт цаас гаргагч нь Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох тухай журам”-ын тав болон долоод заасан, харин багцын хөрөнгийн хянагч нь уг журмын зургаад заасан тус тус  шаардлага, нөхцлийг хангасан байх;
		2. Энэхүү журмын 2.5-д заасан бэлтгэл ажиллагааны нөхцөл, шаардлагыг бүрэн хангасан байх;
		3. ХБҮЦ-ны танилцуулгыг боловсруулж, Хороонд бүртгүүлэн, баталгаажуулсан байх;
		4. Дотоодод болон олон улсад хүлээн зөвшөөрөгдсөн компанийн засаглалын зарчмыг дагаж мөрддөг байх, хэрэв мөрддөггүй бол мөрдөх шаардлагагүй болохыг тодорхойлсон тайлбар гаргах;
		5. Барьцаат үнэт цаас гаргагч нь энэхүү журмын 3.4.11-д заасан холбогдох  дүрэм, журмуудыг батлан, үйл ажиллагаандаа дагаж мөрддөг байх.
	1. Барьцаат үнэт цаас, түүний хөрөнгийн багц, барьцааны зүйл зэрэг нь дараах шалгуур, үзүүлэлтийг хангасан байна. Үүнд:
		1. Барьцаат үнэт цаас нь энэхүү журмын 8.1.1-д заасан холбогдох шаардлага, нөхцлийг хангасан байх;
		2. Монгол улсын “Хөрөнгөөр баталгаажсан үнэт цаасны тухай хууль”-ийн 32.1 дүгээр зүйл болон Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох журам”-ын долоод заасан барьцаат үнэт цаасны багц, түүний үндсэн болон нэмэлт хөрөнгөнд тавигдах шаардлагыг хангасан байх;
		3. Барьцаат үнэт цаасны хөрөнгийн барьцааны зүйл нь Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох журам”-ын Долоогийн долоо (7.7)-д заасан шаардлагыг хангасан байх;
		4. Барьцаат үнэт цаасны багцын хөрөнгө нь орон сууцны зээл, түүнтэй адилтгах хэрэгсэл байгаа тохиолдолд нэг үе болгон /транч/ гаргах багцын хөрөнгө нь ижил нөхцөл, хугацаа, хүү, зээлжих зэрэглэл, чанартай байх
		5. Энэхүү журмын 7.2.3 дахь заалтыг хангасан байх.

**9    дүгээрр зүйл. Шалгуураас чөлөөлөх буюу хөнгөлөх**

* 1. ХБҮЦ гаргагч, түүнд андеррайтерийн үзүүлж байгаа зохицуулалттай этгээд нь энэхүү журмаар тогтоосон шалгуураас чөлөөлүүлэх буюу хөнгөлүүлэх тухай үндэслэл бүхий хүсэлтээ Биржид гаргаж болно.
	2. Биржээс тогтоосон барьцаат ба баталгаат үнэт цаасанд тавигдах энэхүү журмын гуравдугаар бүлэгт заасан шалгуураас дараах тохиолдолд хөнгөлөлт эдлүүлэх буюу чөлөөлж болно.Үүнд:
		1. Улсын эдийн засгийн хөгжилд өндөр ач холбогдол бүхий “Дэд бүтцийн төсөл” хэрэгжүүлэгч эсхүл үүрэг гүйцэтгэгч төрийн өмчит болон төрийн өмчийн оролцоотой хуулийн этгээд ХБҮЦ гаргах тохиолдол;
		2. ХБҮЦ-нд Монгол улсын Засгийн газар бүхэлд нь баталгаа гаргах тохиолдол;
		3. Тухайн үнэт цаасыг зөвхөн мэргэжлийн хөрөнгө оруулагч нарт санал болгон худалдах ба уг ХБҮЦ нь цаашид хөрөнгө оруулагчдын сонирхлыг татаж, эрэлт ихээр үүсгэх бүрэн боломжтой гэж Бирж үзсэн тохиолдол.
	3. Энэхүү журмын 9.1-т заасан асуудлыг Биржийн Гүйцэтгэх захирлын тушаалаар шийдвэрлэнэ..

 **ДӨРӨВДҮГЭЭР БҮЛЭГ. БҮРТГЭЛТЭЙ БАЙХ ХУГАЦААНД БИЕЛҮҮЛЭХ ҮҮРЭГ**

* 1. ХБҮЦ гаргагч нь Монгол Улсын үнэт цаасны зах зээл дээр мөрдөгдөж буй хууль, тогтоомж, журам, заавар ба Биржтэй байгуулсан гэрээнд туссан хөрөнгө оруулагчдын болон эрх бүхий байгууллагын өмнө хүлээсэн үүргээ бүртгэлтэй байх хугацаанд бүрэн биелүүлж ажиллана.
	2. Бүртгэлтэй байх хугацаандаа “Хөрөнгөөр баталгаажсан үнэт цаасны тухай хууль”, Хорооны журам болон энэхүү журамд заасан шалгуур, шаардлагыг хангаж ажиллана.
	3. Үндсэн үйл ажиллагаанд ашиглагдахаар батлагдсан дүрэм, журмыг нягт баримталж ажиллах, уг эрх зйүн баримт бичгүүдэд хууль болон журмаар зөвшөөрсөн этгээдийн шийдвэрээр өөрчилөлт оруулна.
	4. Үнэт цаас гаргагч нь ХБҮЦ-ыг эзэмшигчдэд буюу хөрөнгө оруулагч нарт мэдээлэл түгээх, тэдний эрхийг хэрэгжүүлэх тал дээр ижил, тэгш хандах зарчмыг баримтална.
	5. Хөрөнгө оруулагчидтай харилцах алба, нэгж, байнгын ажлын байртай байх ба хөрөнгө оруулагчдад хууль тогтоомжийн дагуу мэдээ, мэдээлэл өгөх утас, цахим хуудсыг тогтмол ажиллуулна.
	6. Үнэт цаастай холбоотой мэдээ, мэдээллийг олон нийтэд хүргэх, хувьцаа эзэмшигч, эрх бүхий байгууллагын өмнө хүлээсэн үүргийн хэрэгжилтийг хангах чиг үүрэг бүхий үнэт цаас хариуцсан ажилтантай байна.
	7. Санхүүгийн тайлан тэнцлийг Санхүүгийн тайлагналын олон улсын стандарт /IFRS/-д нийцүүлэн үнэн зөв гаргаж, Хорооноос эрх авсан хөндлөнгийн аудитороор хагас жил тутамд, Хорооны журамд заасан асуудлын хүрээнд аудитын шалгалт хийлгэж, дүгнэлт гаргуулж, нийтэд мэдээлнэ.
	8. ХБҮЦ гаргагч нь дараах болон ханшид нөлөөлөх бусад мэдээллийг холбогдох хууль тогтоомж, Хорооны журам, энэхүү журамд заасан хугацаанд Биржид мэдэгдэх ба өөрийн болон Биржийн цахим хуудсаар дамжуулан нийтэд түгээх үүрэгтэй. Үүнд:
		1. Үнэт цаас гаргагчийн жилийн болон хагас жилийн санхүүгийн тайланг холбогдох хууль тогтоомжид заасан хугацаанд гаргаж, ирүүлэх;
		2. Хууль болон Хорооны журамд заасны дагуу хийлгэсэн аудиторын шалгалтын тайлан, дүгнэлтийг хагас жил тутамд гаргах ба тайлан, дүгнэлийг дараа улирлын эхний сард батгаан ирүүлэх;
		3. ХБҮЦ гаргагчийн нийт гаргасан хувьцааны 5 ба түүнээс дээш хувийг  эзэмшигчдийн жагсаалтад өөрчлөлт гарсан тухай бүр буюу өөрчлөлт орсон тухай мэдэгдлийг хувьцаа эзэмшигчээс хүлээн авснаас хойш ажлын 1 өдөрт багтаан мэдээлэх;
		4. Бүртгэлтэй үнэт цаастай холбоотой аливаа өөрчлөлт (ХБҮЦ-ны нөхцөл буюу хүү, хугацаа, багцын өөрчлөлт, барьцаа, баталгаа өөрчлөгдөх гэх мэт)-ийн талаарх мэдээллийг өөрчлөлт орох тухай шийдвэр гарснаас хойш ажлын 3 хоногт;
		5. Үнэт цаас шинээр болон нэмж гаргахтай холбоотой баталгаа, барьцаа хийгдэх тохиолдолд тэдгээрийн талаар мэдээллийг шийдвэр гарснаас хойш ажлын 3 хоногт;
		6. Гаргасан ХБҮЦ-ыг бүхэлд нь эсхүл тодорхой хэсгийг эргүүлэн худалдан авсан тохиолдолд худалдан авах тухай шийдвэр гарснаас хойш ажлын 1 хоногт;
		7. Бүртгэлтэй ХБҮЦ-ны 10 хувиас дээш үнийн дүн бүхий буцаан дуудсан үнэт цаасны мэдээлэл, цаашид 5 хувиар өөрчлөгдөх тутамд уг мэдээллийг шийдвэр гарснаас хойш 1 өдөрт багтаан мэдээлэх;
		8. ХБҮЦ-ны харилцаанд оролцогч мэргэжлийн этгээд солигдсон, бүтэц зохион байгуулалт өөрчлөгдсөн, түүнтэй байгуулсан гэрээнд өөрчлөлт орсон зэрэг тохиолдолд мэдээллийг өөрчлөлт орох тухай шийдвэр гарснаас хойш ажлын 3 хоногт;
		9. ХБҮЦ-ийг худалдан авагч буюу хөрөнгө оруулагчдын эрх ашигт сөргөөр нөлөөлөх аливаа нэмэлт өөрчлөлтийг компанийн дүрэм болон дотоод журамд тусгасан талаар мэдээллийг шийдвэр гарснаас хойш ажлын 3 хоногт;
		10. ХБҮЦ гаргагч, уг үнэт цаасны харилцаанд оролцогч мэргэжлийн этгээдүүдийн үйл ажиллагаа, бүтэц, зохион байгуулалт, дүрэм, журам, хяналтын багц эзэмшигчдийн бүтэц, эрх бүхий албан тушаалтан, холбоо барих хаяг, байршил, утас, зэрэгт өөрчлөлт орсон тохиолдолд өөрчлөлтийг тухай бүр буюу шийдвэр гарсанаас хойш ажлын 1 өдөрт багтаан мэдээллэх;
		11. Эрх бүхий байгууллагаас ХБҮЦ гаргагчид авсан арга хэмжээний тухай ажлын 3 хоногт багтаан мэдээллэх;
		12. Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох журам”-ын 3.22; 3.23 ба 7.11-д заасны дагуу зохих тайлан, мэдээллийг хөрөнгө оруулагч нарт болон Биржид тогтмол мэдээлэх;
		13. Хорооны “Хөрөнгөөр баталгаажсан үнэт цаас гаргах, бүртгэх, тусгай зөвшөөрөл олгох журам”-ын 6.11-д заасан багцын бүртгэлийн хянагчийн шалгалтын тайланг шалгалт дууссанаас хойш ажлын 3 хоногт Биржид ирүүлэх,
		14. “Хөрөнгөөр баталгаажсан үнэт цаасны тухай тухай хууль”, Хорооны журамд заасан бусад мэдээлэл болон дотоод мэдээлэл ба ханшид нөлөөлөх бусад мэдээллийг нийтэд задруулахаас өмнө буюу тухай бүр ирүүлэх.

 **ТАВДУГААР БҮЛЭГ. БҮРТГЭЛЭЭС ХАСАХ**

11.1ХБҮЦ-ны арилжааг зогсоохдоо Хорооны Улсын байцаагчийн шийдвэрийг үндэслэх ба дараах тохиолдлуудад арилжааг түр зогсоох тухай Хороонд санал хүргүүлнэ. Үүнд:

* + 1. ХБҮЦ гаргагч нь тогтмол биелүүлэх үүргээ биелүүлээгүйгээс хөрөнгө оруулагчдын эрх ашигт сөргөөр нөлөөлөх нөхцөл байдал үүссэн;
		2. ХБҮЦ-ны харилцаанд оролцогч мэргэжлийн этгээдүүд нь дампуурч, татан буугдсан, эсвэл татан буугдах, дампуурах нөхцөл байдал бий болсон, тэдгээрийн үндсэн үйл ажиллагаа явуулах тусгай зөвшөөрөл түдгэлзсэн, цуцлагдсаны улмаас холбогдох гэрээний эрх, үүргийг эрх бүхий өөр этгээдэд шилжүүлэх шаардлага үүссэн;
		3. ХБҮЦ-ны үндсэн болон хүүгийн төлбөрийг гэрээнд заасан хугацаанд биелүүлээгүй;
		4. Хөрөнгө оруулагчдын эрх ашигт сөргөөр нөлөөлөх бусад нөхцөл байдал.
	1. ХБҮЦ-ийг үнэт цаас гаргагчийн хүсэлтээр болон Биржийн санаачлагаар дараах тохиолдлуудад бүртгэлээс хасах ба хасах шийдвэрийг Биржийн гүйцэтгэх захирал гаргана. Үүнд:
		1. Үнэт цаас гаргагчийг татан буулгах тухай эрх бүхий этгээдийн шийдвэр гарсан;
		2. “Хөрөнгөөр баталгаажсан үнэт цаасны тухай хууль”-ийн 22 дугаар зүйлийн 22.1-д заасан ТЗК татан буугдах нөхцөл бүрдсэн тохиолдолд;
		3. ХБҮЦ-тай холбоотой үүрэг дуусгавар болсон буюу үнэт цаасны үндсэн болон хүүгийн төлбөр бүрэн төлөгдөж дууссан;
		4. Хороо болон Биржээс тогтоосон шалгуур, шаардлагыг биелүүлж чадахгүй болсон нь тогтоогдсон;
		5. Бүртгэлтэй байх хугацаанд тогтмол биелүүлэх үүрэг болон хууль, дүрэм, журам, гэрээгээр хүлээсэн үүргээ удаа дараа биелүүлээгүй;
		6. Үнэт цаасны арилжааг зогсоосноос хойш хагас жилээс дээш хугацаанд арилжаа сэргээгүй буюу арилжааг зогсоох нөхцөл шалтгаан нь арилаагүй;
		7. Хууль, журамд заасан бусад үндэслэлээр.

11.3      Энэхүү журмын 10.2-д заасан шийдвэрийг гаргахтай холбоотойгоор үнэт цаас гаргагч нь дараах баримт, бичгийг Биржид бүрдүүлэн ирүүлнэ. Үүнд:

* + 1. ХБҮЦ-ыг бүртгэлээс хасуулах тухай холбогдох этгээдийн шийдвэр (Үүсгэн байгуулагч, Хувьцаа эзэмшигчдийн хурлын шийдвэр, эрх бүхий төр, захиргааны байгууллагын шийдвэр гэх мэт) ;
		2. Бүртгэлээс хасагдах нөхцөл, шаардлага буюу энэхүү журмын 11 дүгээр зүйлийн 11.2 дахь заалтын тохиолдлууд бүрдсэн болохыг нотлох баримт буюу зохих байгууллага, этгээдийн дүгнэлт, тодорхойлолт;
		3. Бусад шаардлагатай баримт, бичиг.

11.4 ХБҮЦ-ны арилжааг дараах тохиолдолд сэргээх тухай Хороонд мэдэгдэл хүргүүлнэ. Үүнд:

* + 1. Үнэт цаас гаргагч нь гаргасан зөрчлөө арилгасан тухайгаа мэдэгдсэн, эсхүл Биржээс уг зөрчлийг арилсан гэж тогтоосон;
		2. Зохицуулах эрх бүхий байгууллага, шүүх хяналтын байгууллагаас үнэт цаас гаргагчид авсан арга хэмжээг үндэслэлгүй гэж үзсэн;
		3. Хууль тогтоомж, дүрэм, журамд заасан бусад үндэслэл.

  **ЗУРГААДУГААР БҮЛЭГ. ҮЙЛЧИЛГЭЭНИЙ ХӨЛС**

* 1. “Үнэт цаасны зах зээлийн тухай хууль”-ийн 49.3-т заасны дагуу Бирж нь ХБҮЦ-ыг бүртгүүлэх өргөдлийг хянан шийдвэрлэж, үнэт цаасыг Биржийн бүртгэлд бүртгэх, нийтэд санал болгон худалдах, худалдан авахтай холбоотой гэрээ, хэлцэл байгуулах нөхцлийг бүрдүүлэх, тус үнэт цаасны арилжааг зохион байгуулах үндсэн чиг үүргийнхээ хүрээнд үнэт цаас гаргагчид үзүүлж байгаа үйлчилгээнийхээ хөлсийг тогтоон авах эрхтэй.
	2. ХБҮЦ гаргагчид Биржээс үзүүлэх үйлчилгээний хөлс нь дараах төрөлтэй байна. Үүнд:
		1. Бүртгүүлэх өргөдөл хүлээн авч хянах үйлчилгээний хөлс – 2,000,000 /хоёр сая/ төгрөг;
		2. ХБҮЦ бүртгэх үйлчилгээний хөлс – Нийт бүртгүүлсэн үнийн дүнгийн 0.05%;
	3. Үнэт цаас гаргагч нь өргөдлийг хүлээн авч хянах үйлчилгээний хөлсийг Биржид үнэт цаас бүртгүүлэх, үнэт цаасны бүртгэлд өөрчлөлт оруулах, үнэт цаас бүртгэлээс хасуулах тухай өргөдөл гаргахдаа буцаан олгогдохгүй нөхцөлтэйгөөр төлж, энэ тухай баримтыг өргөдөлдөө хавсаргана.
	4. ХБҮЦ бүртгэх үйлчилгээний хөлсний хэмжээг тухайн үнэт цаасны арилжаанаас төвлөрүүлбэл зохих мөнгөн хөрөнгөөс тооцох ба энэхүү журмын 12.2.2-д заасан хэмжээгээр тооцож анхдагч зах зээлийн арилжаа амжилттай явагдсан өдрөөс хойш ажлын 3 өдрийн дотор Биржийн дансанд шилжүүлнэ.
	5. ХБҮЦ-ны бүртгэх үйлчилгээний хөлсний хэмжээ 2,500,000 /хоёр сая таван зуун мянга/ төгрөгөөс багагүй байна.

**ДОЛООДУГААР БҮЛЭГ. ХАРИУЦЛАГА**

* 1. ХБҮЦ гаргагч, түүний эрх бүхий албан тушаалтан болон хамтран ажиллаж буй мэргэжлийн байгууллага нь энэхүү журам болон бусад холбогдох дүрэм, журмыг зөрчсөн эсхүл хэрэгжүүлээгүй тохиолдолд энэ журам болон холбогдох хууль тогтоомжийн дагуу хариуцлага хүлээлгэнэ.
	2. ХБҮЦ нь холбогдох хууль тогтоомж, дүрэм журмыг хэрхэн мөрдөж байгаад энэхүү журмын  14.2-д заасны дагуу Биржээс хяналт тавьж, илэрсэн зөрчлийг арилгуулахаар үнэт цаас гаргагч, түүний холбогдох этгээдэд шаардлага хүргүүлж, журам болон гэрээний дагуу хариуцлага ногдуулж болно.
	3. ХБҮЦ гаргагч, түүний эрх бүхий албан тушаалтан болон холбогдох этгээдэд дараах хэлбэрийн хариуцлагыг хамтад нь эсхүл тус тусад нь тооцно.
		1. Сануулах;
		2. Гэрээний хариуцлага ногдуулах;
		3. ХБҮЦ-ны арилжааг зогсоох тухай мэдэгдэл Хороонд хүргүүлэх;
		4. ХБҮЦ-ыг бүртгэлээс хасах.

* 1. Ногдуулах хариуцлагын хэлбэрийг сонгохдоо Бирж нь ХБҮЦ гаргагч, түүний эрх бүхий албан тушаалтан болон холбогдох этгээдийн гаргасан зөрчлийн шинж чанар, гэм буруутай байдлыг харгалзаж үзнэ.
	2. ХБҮЦ-ны танилцуулга, холбогдох баримт бичгийг бэлтгэхэд оролцсон этгээд өөрийн гүйцэтгэсэн ажилтай холбоотойгоор бусдад учруулсан хохирлыг тус бүртээ хариуцна.

  **НАЙМДУГААР БҮЛЭГ. БУСАД**

* 1. ХБҮЦ гаргагч нь Биржээс үнэт цаас гаргагчтай холбоотой буюу Биржид бүртгэлтэй үнэт цаастай холбоотойгоор гаргасан аливаа шийдвэрийг эс зөвшөөрвөл шийдвэрийг гардан авсан өдрөөс хойш ажлын 10 өдрийн дотор Хороонд гомдол гаргаж болно.
	2. Биржийн хяналт шалгалт хариуцсан алба, нэгж нь ХБҮЦ гаргагчийн үйл ажиллагааг зохицуулсан хууль тогтоомж, журам, заавар, гэрээний үүргийн биелэлтэд холбогдох журамд заасны дагуу зайны хяналт тавьж, шаардлагатай тохиолдолд газар дээрх шалгалтын үйл ажиллагааг зохион байгуулна.

**\*\*\*\*\*\*\*\*\*\*\*\*\*\*\*\*\*\*\*\***